GULF แจ้งบ.ย่อยลงนามกู้เงิน 5 สถาบัน วงเงิน 1.15 พันลบ. หนุนโซลาร์ฟาร์มเวียดนาม
GULF แจ้งบ.ย่อยลงนามกู้เงิน 5 สถาบัน วงเงิน 1.15 พันลบ. หนุนโซลาร์ฟาร์มเวียดนาม
22 ม.ค. 2563

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า วันนี้ (22 ม.ค.2563) TTC Energy Development Joint Stock Company (TTC Green) ซึ่งเป็นบริษัทย่อยที่บริษัทฯถือหุ้นทางอ้อม 90% ผ่าน Gulf International Holding Pte. Ltd. และเป็นผู้ดำเนินโครงการโรงไฟฟ้า TTCIZ-02 ซึ่งเป็นโรงไฟฟ้าพลังงานแสงอาทิตย์ ขนาดกำลังการผลิตติดตั้ง 50 เมกะวัตต์ ตั้งอยู่ในนิคมอุตสาหกรรม Thanh Thanh Cong ที่อำเภอ Trang Bang จังหวัด Tay Ninh ประเทศเวียดนาม มีมูลค่าโครงการประมาณ 50 ล้านดอลลาร์สหรัฐ
ทั้งนี้ ได้ลงนามสัญญาเงินกู้เพื่อเข้ารับการสนับสนุนเงินกู้เป็นสกุลเงินเหรียญสหรัฐในวงเงินรวมทั้งสิ้นประมาณ 37.8 ล้านดอลลาร์สหรัฐ (หรือคิดเป็น 1,147.61 ล้านบาท คำนวณที่อัตรา 1 ดอลลาร์สหรัฐต่อบาทไทย ณ วันที่ 22 ม.ค.2563) เป็นระยะเวลา 15-17 ปี กับกลุ่มสถาบันการเงินทั้งในและต่างประเทศ รวมทั้งสิ้น 5 แห่ง ได้แก่ธนาคารพัฒนาเอเชีย (Asian Development Bank: ADB) ธนาคารกรุงเทพ จำกัด (มหาชน) หรือ BBL, ธนาคารไทยพาณิชย์ จำกัด (มหาชน) หรือ SCB, ธนาคารสแตนดาร์ด ชาร์เตอร์ด (ไทย) จำกัด (มหาชน) และกองทุนโครงสร้างพื้นฐาน นำโดยภาคเอกชนชั้นนำของเอเชีย (The Leading Asia’s Private Infrastructure Fund: LEAP) ซึ่งได้รับการสนับสนุนโดยสำนักงานความร่วมมือระหว่างประเทศของญี่ปุ่น (Japan International Coperation: JICA)
ทั้งนี้ TTC Green ได้เปิดดำเนินการเชิงพาณิชย์เมื่อวันที่ 19 เม.ย.2562 และมีสัญญาซื้อขายไฟฟ้ากับการไฟฟ้าเวียดนาม (Vietnam Electricity) เป็นระยะเวลา 20 ปี โดยได้รับอัตรารับซื้อไฟฟ้าที่ 9.35 เซนต์สหรัฐต่อกิโลวัตต์-ชั่วโมง